Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Балканска истражувачка репортерска мрежа БИРН, преку плномошник Васко Маглешов од Скопје, поднесена против Основен кривичен суд Скопје, по предметот Барање за пристап до информации од јавен карактер, на 13.11.2024 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Балканска истражувачка репортерска мрежа БИРН, преку полномошник Васко Маглешов од Скопје, поднесена против Основен кривичен суд Скопје, заведена во Агенцијата под бр.08-245 на 29.10.2024година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Балканска истражувачка репортерска мрежа БИРН, како што е наведено во Жалбата, на 22.08.2024 година поднела Барање за пристап до информации од јавен карактер до Основен кривичен суд Скопје, со кое побарала да и се достави фотокопија од следната информација:

„Копија од решението КОК-ПП бр.245/24 и решението на Кривичниот совет за истиот предмет.“

Имателот на информации на 24.09.2024 година до Агенцијата преку е-маил достави Одговор на барање бр. ПЈИ 39/2024 од 24.09.2024 година насловен до Барателот на информации, заведен во Агенцијата под бр.08-245. Во Одговорот е наведено: „..имате доставено Барање...со кое барате: 1.Копија од Анонимизирано решение за определување мерка притвор за Блерим Рамадани со КОК ПП 245/24. Судот постапувајќи по Вашето барање Ве известува дека: Во однос на барањето за решението за притвор, Ве известуваме дека станува збор за неправосилна постапка поврзана со екстрадиција кој е сеуште во тек, а дополнително, станува збор за решение кое е дел од предмет кој во мементов е на надлежно постапување пред Кривичниот совет. Заради тоа не може да Ви се обезбеди копија од решението, а по завршување на целокупната постапка можете да побарате увид во предметот во чии списи се наоѓа и решението за притвор.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, донесе Решение бр.08-245 од 02.10.2024 година, со кое Жалбата ја уважи и предметот го врати на повторно постапување пред првостепениот орган, со укажување и насоки за натамошно постапување на Имателот на информации по предметот.

Постапувајќи по Решението на Агенцијата, Имателот на информации донел Решение ПЈИ 39/2024-1 од 22.10.2024 година, со кое предметното Барање „делумно се одбива“.

Незадоволен од добиеното Решение на Имателот, Барателот на информации, во законски предвидениот рок, поднесе Жалба до Агенцијата, заведена под бр.08-245 на 29.10.2024 година.

Агенцијата со електронски допис бр.08-245 од 29.10.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 12.11.2024 година до Агенцијата достави електронски допис во кој наведува „... остануваме на решението...се работи за решение на претходна постапка кое е дел од предмет кој е преземен од Судскиот совет заради постапка за утврдување одговорност на судија кој го донел конкретното решение...решението ќе биде достапно за увид откако ќе заврши постапката пред Судскиот совет...“.

На 13.11.2024 година, Барателот на информации до Агенцијата достави електронски допис бр.08-245 во кој наведува: „Ја повлекувам жалбата...поднесена против одговорот на имателот на информацијата...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**